SUOMEN LÄÄKÄREIDEN					Jäsenkirje 1/2005
BBALINT-YHDISTYS						Helsinki 17.2.05.

Hyvät yhdistyksen jäsenet!

TAPAHTUNUTTA

Lääkäripäivillä 2005 kuultiin yhdistyksen osiossa Simo Kokkoa, Pekka Louhialaa ja Kristiina Toivolaa , kun pohdittiin, millaista on tehdä työtä velvoitteiden viidakossa ja miten siitä selvitä. Valmiita vastauksia ei tullut, kuten arvata saattaa, mutta yksilöä koskevat vaikeudet ja tuntemukset saivat ympärilleen kehykset.
 
Simo Kokko sanoi, että jokaisen työntekijän oma toive on, että haluaisi itse säädellä työtään riippumattomasti. Hän päätyi siihen, että vapaata professiota ei löydy enää mistään ja että sopimuksia joudutaan kehittämään koko ajan. Muutos on pysyvä tila. Hän sanoi myös, että jopa Käypä hoito-suositusten on todettu nostavan kuluja. 

Pekka Louhiala puhui potilastapausten kautta. Hän totesi, että kaikki hoitopäätökset ovat enemmän tai vähemmän arvopäätöksiä. Kun tiede hänen mukaansa on arvosokea, ei näyttöön perustuva lääketiedekään auta lääkäriä loppuun asti hoitovalinnoissa, vaan on pohdittava potilaan, perheen, yhteiskunnan ja lääkärin omia arvoja.

Kristiina Toivola jatkoi teemoja puhumalla lääkärin professionaalisuudesta. Tieto ei korvaa ymmärrystä ja jokainen tapaus on ainutkertainen. Ihmisten avuttomuus kaiken muutoksen keskellä kanavoituu lääkärin vastaanotolle ja erilaisten etuuksien hakemisesta on tullut osa työtä. Työnohjauksen avulla voi saada etäisyyttä työhönsä ja pohtia, mikä on tarkoituksenmukaista perustehtävän kannalta ja miten työtä voi rajata. Hän päätyi samaan kuin Louhiala: ”Kun tieto ei riitä, tarvitaan ymmärrystä” ja myös ”Kun tutustuu asiaan, tieto lisää ymmärrystä”. Oman työn pohtimisen lisäksi tarvitaan työryhmän yhteistä pohdintaa ja työn kehittämistä siltä pohjalta. Tästä Toivola käytti nimeä  Oppiva työyhteisö. ”Jos emme itse kehitä työtämme, sen tekee joku muu”, hän päätti esityksensä.

TULEVAA

Tänä vuonna kevätseminaari on vähän erilainen: 
Julkaisuriihi lauantaina 19.3.05 klo 9-14. Paikka on Tikkurilassa, Peltolantie 2, käynti torin puolelta, ylin kerros. Yhdistyksen 15-vuotisjulkaisuun tarjottuja tekstejä luetaan, niistä keskustellaan ja niitä editoidaan yhdessä. Ainakin osa teksteistä on saatavissa pyynnöstä etukäteen luettavaksi sihteeriltä sähköpostilla eeva.makkonen@nic.fi
Tilaiduudessa tarjotaan lounas. Ilmoittautumiset rahastonhoitajalle anita.korhonen@vantaa.fi  Vuosikokouksen jälkeen on mahdollisuus saunoa.
Vuosikokous lauantaina 19.3.05 klo 14-15. Paikka sama kuin yllä. Käsitellään sääntömääräiset asiat, mm. hallitukseen valitaan jäsenet erovuoroisten tilalle. Jos tulee vain kokoukseen, ei tarvitse ilmoittautua.
KANSAINVÄLISTÄ

XIV Kansainvälinen Balint-kongressi Tukholmassa 24-27-8-2005.
Ohjelma luettavissa, maksu ilmoitettu ja majoitusmahdollisuudet kerrottu ja varattavissa  osoitteessa www.balint.se . Järjestäjät pyytävät tekemään majoitusvaraukset mahdollisimman pian, koska Tukholmassa on samaan aikaan suuri kardiologien kongressi ja majoitustilaa on vähän. 

International Balint award 2005 for medical students (Ascona Prize):
Kansainvälinen kirjoituskilpailu lääketieteen opiskelijoille. Aiheena voi olla lääketieteen opiskelijan ja potilaan kohtaaminen, opintoihin liittyvä kokemus tai kokemuksia ja niiden kriittinen pohdinta. Kirjoitusohjeet ja arvosteluperusteet sekä tiedot palkinnosta liitteessä. Palkinto luovutetaan voittajalle Tukholman kongressissa ensi elokuussa. Sen suuruus on 5.000 Sveitsin frangia. 
Opiskelijoiden kanssa työskentelevät: laittakaa tieto kilpailusta opiskelijoiden nähtäville sopivaksi katsomallanne tavalla!

MUUTA

Syysseminaaria suunnitellaan: Hallitus pyytää ehdotuksia ajasta, paikasta ja aiheesta esim. puheenjohtajalle nick.marja@hel.fi tai rahastonhoitajalle tai sihteerille.

Ohjaajaluettelon päivitys:
Yhdistykseltä on kysytty Balint-ryhmien ohjaajia. Toivotaan, että ne ohjaajat, jotka voivat ottaa ryhmiä, ilmoittaisivat siitä sihteerille eeva.makkonen@nic.fi .
Toivotaan lisäksi, että myös ne ohjaajat, jotka eivät juuri nyt voi ottaa ryhmiä, päivittäisivät tietonsa. Tiedot löytyvät yhdistyksen kotisivuilta osoitteesta www.terveysportti.fi/balint . Etusivun vasemmassa reunassa on palkki: Ohjaajia. Siitä voi tarkistaa viimeksi ilmoittamansa tiedot. Tiedot voi päivittää painamalla samasta vasemmasta reunasta palkkia Palaute. Se avaa kentän, johon muuttuneet tiedot voi kirjoittaa ja sivun lopussa on painike Lähetä. Kotisivujen ylläpitäjä Aki Rovasalo tekee tarvittavat muutokset ohjaajaluetteloon, josta asian voi sitten itse tarkistaa. Tavoitettavuuden kannalta on sähköpostiosoite osoittautunut parhaaksi. Tähän mennessä osa ei ole sitä ilmoittanut. Sen lisäksi on hyvä olla mahdollisuus puhelinkontaktiin esim. sopimusta tehdessä.

Hallitus toivottaa kaikille jäsenille hyvää talviaikaa ja lähestyvää kevättä!